ציקי אייזנברג

ציקי אייזנברג (נולד ב-3 בינואר 1977) הוא אמן ישראלי העוסק בצילום.

 ביוגרפיה 

ציקי אייזנברג נולד בכפר סבא, יוצר בתל אביב ובכפר סבא.

החל ללמוד צילום במחלקה לצילום בבצלאל וסיים את התואר (BFA) בשנת 2005. את הכשרתו האקדמית המשיך בתחומי החינוך והאמנות, ב־2006 החל ללמוד הוראה במכון כרם בירושלים, ובהמשך החל לימודים לתואר שני בחינוך לאמנות במדרשה לאמנות בבית ברל, אך במהלכן פנה ללימודי תואר שני באמנות (MFA) באוניברסיטת חיפה, אותו השלים בשנת 2019.

בעבודתו חוקר אייזנברג את הצילום על היביטיו הרחבים. לצורך כך הוא משתמש בטכניקות סטודיו שונות כגון קולאז', פיסול, פרוטאז' ועוד. דרך המשחק בין שטיחות לעומק, מציאות לדמיון, אייזנברג מהרהר על הנוף התרבותי הישראלי, על המיתולוגיות והחרדות שלו.

בשנותיו הראשונות התמקד אייזנברג בעבודות שהתבססו על צילום פרגמנטים מן המציאות, תוך פירוקם לחלקים וניסיון ליצור סדר באי־הסדר של המציאות. בין השאר הציג בתקופה זו במוזיאון רמת גן את התערוכה "זיעת חורף". בהמשך החל לפתח גישה של צילום פיסולי - עריכת משחקי הצבה באובייקטים וחומרי רדי מייד המייצרים טשטוש בין מדיומים ומעניקים לצילום היבטים פיסוליים וציוריים.
ימין|ממוזער|ציקי אייזנברג, פרוק רגליים, מראה הצבה, גלריה חנינא, תל אביב, 2018
עבודתו של אייזנברג מתמקדת בנושאים של זהות, מקום וזיכרון, תוך העמקת הקשר בין הצילום לפיסול והאופן שבו הם משפיעים זה על זה. יצירותיו משלבות בניית קולאז'ים מורכבים ויצירת אובייקטים מצולמים ופיסוליים בחלל. כותבת הדסה כהן, אוצרת תערוכת היחיד של אייזנברג בגלריה חנינא, "פרוק רגליים", שלוותה גם בהוצאת ספר אמן (2020): "בשעת סטודיו, ציקי אייזנברג משחק: הוא בורא סצנות ספקולטיביות ומרכיב דיורמות מתעתעות המשלבות בתוכן צעצועים, גזרי עיתון, שאריות של חומרים תעשייתיים או תצלומים ישנים. את חלקם הוא שובר, מדביק או צובע, אך מכולם הוא מבקש לעמוד יפה מול המצלמה".
ממוזער|ציקי אייזנברג, פאטריה, מראה הצבה, גלריה קו 16, תל אביב, 2024

בשנת 2024 הציג אייזנברג בגלריה קו 16 את התערוכה "פאטריה". שמה של התערוכה מתייחס אל אסון הפאטריה, בו טבעו למוות למעלה מ-208 מעפילים. במקרה של אייזנברג, שאביו שנפטר היה היסטוריון, הלאומי והאישי התכנסו. בתערוכה זו, הוצגו לראשונה, לצד סדרת צילומים, גם המיצבים הפיסוליים שהוא מקים לעבודת הצילום שלו. כך, הוא חושף בפני הצופה את שיטת העבודה שלו והופך אותה לנושא התערוכה: קומפוזיציות צבעוניות המורכבות מחפצים עזובים שחוברו יחדיו ואנחנו כצופים מוזמנים לשוטט ביניהם. אייזנברג עצמו סיפר בראיון: "אני מוצא את עצמי מתעסק ב״סיפורים גדולים״ ... סיפורים גדולים של התרסקות והתפוררות הם כלי מטאפורי, לדבר דרכם על המקומי על העכשווי, על האישי".

ימין|ממוזער|ציקי אייזנברג, חיטין, מראה הצבה, גלריה ת(א)עשיה, סדנאות האמנים, ירושלים, 2025 

בהמשך להתייחסותו ל"אירועים גדולים", הציג בשנת 2025 את תערוכת היחיד "חיטין" בגלריה ת(א)עשייה בסדנאות האמנים בירושלים. התערוכה עוסקת בקרב חיטין שסיים את ממלכת הצלבנים בשנת 1187 לספירה. אייזנברג יוצר בתערוכה דיאלוג בין דימויים היסטוריים ואישיים, ומשתמש בתהליכי יצירה המזכירים שיטות ארכאולוגיות. כותב על התערוכה דוד גורביץ' במגזין "ערב רב": "לב העניין הוא החרדה הישראלית, הממשית והמתמשכת, המלווה את המיתוס בחילופי העיתים. חרדה זו נובעת מהידיעה שממלכות נופלות, גם אם הן נראות איתנות ושורדות כ־200 שנה, כפי ששרדה ממלכת הצלבנים".

לאורך השנים הציג אייזנברג בתערוכות יחיד וקבוצתיות בישראל ומחוצה לה, במוזיאון נחום גוטמן, מוזיאון חיפה לאמנות, סטודיו האמנים בירושלים, גלריה C&G הונג קונג, ועוד. משנת 2011, חבר בגלריה השיתופית חנינא בתל אביב, בה גם אצר מספר תערוכות קבוצתיות ואישיות לאמנים כמו צוקי גבריאן ויגאל פליקס.

זוכה פרס אמן-מורה ממשרד התרבות (2005–2007), ומענק יצירה מקרן רבינוביץ לאמנויות (2019).

 גלריית תמונות 

 תערוכות יחיד וזוגיות 
 2025 - חיטין - גלריה ת (א)עשייה, סדנאות האמנים, ירושלים. אוצרת: הדסה כהן
 2024 - פאטריה - גלריה קו 16, תל אביב. אוצרת: טלי קיים
 2022 - חלק רביעי - תערוכה זוגית עם יונתן הירשפלד, גלריה חנינא, תל אביב. אוצר: איתמר לוי
 2020 - פרוק רגליים - גלריה חנינא, תל אביב. אוצרת: הדסה כהן
 2019 - קונפטי - תערוכה זוגית עם אלנה צ'רטי שטיין, גלריה תיאטרון החנות, תל אביב. אוצרת: טלי קיים
 2017 - דווקא עכשיו - תערוכה זוגית עם ורה קורמן, גלריה אלפרד, תל אביב. אוצרת: נוגה דווידסון
 2009 - זיעת חורף - מוזיאון רמת גן לאמנות ישראלית. אוצרת: איילת השחר כהן
 2007 - עקב - גלריה וונטה, ירושלים. אוצר: יונתן אמיר
 2007 - נוף עם פחד בעין - גלריה ע"ש בלאנש ורומי שפירא, המח' לצילום, בצלאל, ירושלים. אוצר: אייל בן דב

 תערוכות קבוצתיות נבחרות 
 2023 - אורחן זיף-זיף, זומו, עכו. אוצרות: מילנה גיצין אדירם, שחר בן נון, מעיין שלף
 2022 - למה אני לא מציירת ירקות - גלריה עירונית כפר סבא. אוצרת: הגר רבן
 2020 - איש אינו יכול לשאת שני אבטיחים ביד אחת ושלושה לא כל שכן - בית הגפן, חיפה. אוצרת: שרון פוליאקין
 2019 - באהבתנו גוף הופך מקום - שוק תלפיות, חיפה. במסגרת פסטיבל 'באוהאוס חברתי'. אוצרת: גליה בר אור
 2019 - סטייקיישן - גילוי של המוכר - מוזיאון נחום גוטמן. אוצרת: טלי קיים
 2014 - בבואה - הערה על יחסי ציור-צילום באמנות ישראלית עכשווית, גלריה חנינא, תל אביב. אוצר: יוחאי רוזן
 2013 - המקומי שאינו מקומי כלל - גלריה ע"ש מורל דרפלר, בית הספר לצילום מוסררה, ירושלים. אוצרת: איילת השחר כהן
 2013 - עושים בית ספר - מוזיאון חיפה לאמנות, אגף החינוך. אוצרת: סיגל ברקאי
 2012 - חיפה-ירושלים-תל אביב - מוזאון חיפה לאומנות. אוצרת: רותי דירקטור
 2012 - שלוש ציפורים במרתף - תערוכה משותפת עם גסטבו סגורסקי ואיילה לנדאו, גלריה חנינא, תל אביב.
 2011 - הקיסר האחרון - פרויקט משותף לחברי קבוצת חנינא עם יגאל תומרקין, גלריה חזי כהן. אוצרת: עפרה חרנ"ם
 2009 - ארכאולוגיה של בנייה - במסגרת פרויקט 'מנופים', ירושלים. אוצרת: אירנה גורדון
 2008 - רוח נעורים - הגלריה החברתית, בית הספר לצילום מוסררה. אוצר: אייל בן דב

 פרסים, תוכניות ומלגות 
 2025 - חממת האמניות והאמנים למצוינות ע"ש ג'ק, ג'וזף ומורטון מנדל. בי"ס לאמנות ולחברה מוסררה, ירושלים
 2019 - קרן יהושע רבינוביץ לאמנויות, תמיכה בהפקת תערוכה
 2009-2007 - מלגת אמן מורה, משרד התרבות

 קישורים חיצוניים 

 חשבון האינסטגרם של ציקי אייזנברג
 דף הפייסבוק של ציקי אייזנברג
 האתר הרשמי של ציקי אייזנברג

 הערות שוליים 

קטגוריה:ויקיפדיה: ערכים של משתמשים חדשים
קטגוריה:צלמים ישראלים